"กรณ์" รับห้ามยากความรู้สึกคนกังวลเสื้อแดง
รมว.คลังทำใจประชาชนแห่ถอนเงิน กักตุนอาหาร หวั่นเสื้อแดงชุมนุมเดือด วอนทุกฝ่ายยึดผลประโยชน์ชาติ
8 มี.ค. 2553

รมว.คลังทำใจประชาชนแห่ถอนเงิน กักตุนอาหาร หวั่นเสื้อแดงชุมนุมเดือด วอนทุกฝ่ายยึดผลประโยชน์ชาติ
นายกรณ์ จาติกวณิช รมว.คลัง กล่าวว่า ความกังวลของประชาชนเรื่องการชุมนุมของคนเสื้อแดงช่วงวันที่ 12-14 มี.ค. 2553 จนมีการกักตุนอาหาร และถอนเงินสด ถือเป็นเรื่องที่ห้ามได้ยาก เพราะมีกลุ่มคนเล็กๆ แสดงเจตนารมณ์ที่จะก่อความวุ่นวาย จึงอยากให้ทุกฝ่ายยึดประโยชน์ของประเทศชาติเป็นหลัก 
สำหรับการแห่ถอนเงินสดจำนวนมาก ยืนยันว่าเจ้าของเงินสามารถเบิกถอนได้เต็มที่ เพราะสภาพคล่องมีอยู่เหลือจำนวนมาก โดยคลังได้หารือกับธนาคารแห่งประเทศไทย (ธปท.) เพื่อซักซ่อมประเด็นกรณีที่อาจเกิดเหตุฉุกเฉิน แต่ยืนยันให้กับประชาชนในชั้นนี้ว่าคลัง ธปท. ระบบธนาคารทุกแห่ง มีความพร้อมเต็มที่ในการดูแล
รมว.คลัง กล่าวว่า ที่ประชุมคณะรัฐมนตรีเศรษฐกิจในวันนี้ ได้มีการหารือกับทุกกระทรวงเตรียมรับมือกับเหตุการที่เกิดขึ้น ให้ทำทุกวิถีทางคุ้มครองประชาชนจากสถานการณ์ที่กำลังเกิดขึ้น ซึ่งชัดเจนว่าประชาชนส่วนใหญ่ไม่ต้องการให้มีอะไรเกิดขึ้นร้ายแรงในช่วง 2 สัปดาห์นี้ ซึ่งการที่รัฐบาลจะประกาศ พ.ร.บ.ความมั่นคงแห่งชาติ เพื่อความสงบเรียบร้อยของประเทศชาติ ประชาชนคนไทยและนักลงทุนต่างอยากให้รัฐบาลใช้อำนาจตามกฏหมายรักษาความปลอดภัยให้กับประชาชน
ด้านนายประดิษฐ์ ภัทรประสิทธิ์ รมช.คลัง กล่าวว่า เหตุการณ์ชุมนุมเสื้อแดงในวันที่ 12-14 มีนาคม 2553 นี้คาดว่าจะไม่รุนแรงกว่าเดือนเมษายน 2552 และการที่รัฐบาลประกาศ พ.ร.บ.ความมั่นคง ก็จะไม่กระทบกับความเชื่อมั่นของนักลงทุน จะทำธุรกิจได้ตามปกติ เพราะเคยผ่านเหตุการณ์ประกาศพ.ร.บ.มาแล้วหลายครั้ง ขณะที่ท่าทีของรัฐบาลที่จะชี้แจงความมั่นของนักลงทุนก็เป็นหน้าที่ของนายกรัฐมนตรี และฝ่ายความมั่นคง